Vijeće za genetski modificirane organizme (GMO)

**Godišnje izvješće o radu za 2015. godinu**

Rad Vijeća, organizacija, važniji poslovi iz nadležnosti Vijeća, rad Odbora za ograničenu uporabu GMO-a, rad Odbora za uvođenje GMO-a u okoliš, financijski izvještaj

***Rad Vijeća***

Prema Zakonu [[1]](#footnote-1) Vijeće[[2]](#footnote-2) osniva Vlada Republike Hrvatske, a sastavljeno je od 17 članova. Članove Vijeća na prijedlog nadležnih tijela za zaštitu prirode, za zaštitu okoliša, za znanost, zdravstvo i socijalnu skrb, za poljoprivredu i šumarstvo te za rad i gospodarstvo imenuje Vlada Republike Hrvatske na vrijeme od četiri godine. Članovi Vijeća za svoj rad odgovaraju Vladi Republike Hrvatske. Vijeće je u svom radu samostalno i neovisno i njegov rad je javan.

Djelokrug, ovlasti i odgovornosti Vijeća utvrđeni su Zakonom prema kojem Vijeće obavlja ove poslove:

* prati stanje i razvoj na području uporabe genetske tehnologije i uporabe GMO-a
* prati stručno-znanstvena postignuća i daje mišljenja i poticaje u svezi s uporabom genetske tehnologije i uporabom GMO-a
* daje mišljenja u svezi sa socijalnim, etičkim, tehničkim i tehnološkim, znanstvenim i drugim uvjetima uporabe GMO-a
* savjetuje nadležna tijela o pitanjima vezanim za uporabu GMO-a i genetske tehnologije
* izvješćuje javnost o stanju i razvoju na području uporabe genetske tehnologije i uporabe GMO-a te o svojim stajalištima i mišljenjima
* na prijedlog nadležnih tijela za zaštitu prirode, za zaštitu okoliša, za znanost, za zdravstvo i socijalnu skrb, za poljoprivredu i šumarstvo te za rad i gospodarstvo, Vijeće na vrijeme od četiri godine imenuje ova tijela:
  + Odbor za ograničenu uporabu GMO-a[[3]](#footnote-3),
  + Odbor za uvođenje GMO-a u okoliš[[4]](#footnote-4).

Odbor za ograničenu uporabu GMO-a ima jedanaest članova, znanstvenika i stručnjaka s područja mikrobiologije, genetike, medicine, biokemije i molekularne biologije, farmacije, biotehnologije, poljoprivrede, šumarstva i veterine, zaštite na radu te zaštite prirode i zaštite okoliša.

Odbor za uvođenje GMO-a u okoliš ima devet članova, znanstvenika i stručnjaka s područja genetike, ekologije, zaštite okoliša, zaštite prirode, poljoprivrede, šumarstva, veterine, biokemije i molekularne biologije te mikrobiologije i medicine.

Djelokrug, ovlasti i odgovornosti Odbora utvrđeni su Zakonom prema kojem Odbori obavljaju ove poslove:

* daju mišljenja o uporabi GMO-a u upravnim postupcima i drugim postupcima sukladno Zakonu
* daju mišljenje i prijedloge u pripremi dopisa o uporabi GMO-a
* daju mišljenja i prijedloge nadležnim tijelima državne uprave o pitanjima uporabe GMO-a
* obavljaju i druge stručne poslove propisane Zakonom i na temelju njega donesenim propisima.

Odbori o svom radu podnose godišnja izvješća Vijeću koja se objavljuju na način dostupan javnosti.

Način rada i odlučivanja, te obavještavanja javnosti o radu Vijeća pobliže su uređeni Poslovnikom[[5]](#footnote-5).

Članovi vijeća za GMO su:

1. Zdenka Mesić, Ministarstvo poduzetništva i obrta

2. Angela Paleka, Ministarstvo poduzetništva i obrta

3. dr. sc. Jelena Žafran-Novak, Državni zavod za intelektualno vlasništvo, zamjenica predsjednika 2013.- danas

4. Aljoša Duplić, prije Državni zavod za zaštitu prirode, sada: Veleučilište u Karlovcu

5. mr. sc. Tea Havranek, Hrvatski zavod za norme

6. dr.sc. Renata Hanzer, Hrvatski centar za poljoprivredu, hranu i selo, Zavod za sjemenarstvo i rasadničarstvo

7. prof. dr. sc. Hrvoje Fulgosi, Institut Ruđer Bošković, predsjednik 2013.-2015.

8. dr. sc. Domagoj Šimić, Poljoprivredni institut Osijek, predsjednik 2015.- danas

9. dr. sc. Mladen Ivanković, Hrvatski šumarski institut

10. doc. dr. sc. Donatella Verbanac, Medicinski fakultet Sveučilišta u Zagrebu

11. prof. dr. sc. Valerije Vrček, Farmaceutsko-biokemijski fakultet Sveučilišta u Zagrebu

12. prof. dr. sc. Ivica Valpotić, Veterinarski fakultet Sveučilišta u Zagrebu

13. prof. dr. sc. Snježana Kereša, Agronomski fakultet Sveučilišta u Zagrebu

14. prof. dr. sc. Vladimir Mrša, Prehrambeno-biotehnološki fakultet Sveučilišta u Zagrebu

15. prof. dr. sc. Elvio Baccarini, Filozofski fakultet Sveučilišta u Rijeci

16. Dalibor Drugović, dr. med., Dom zdravlja Zagreb – Centar

17. mr. sc. Jagoda Munić, Zelena akcija, Zagreb.

U daljnjem tekstu članovi Vijeća se spominju bez akademskih i stručnih naziva.

***Organizacija, važniji poslovi iz nadležnosti Vijeća***

Vijeće radi na sjednicama, a odluke se donose natpolovičnom većinom nazočnih članova. O pojedinim točkama dnevnog reda može se raspravljati samo ako je na sjednici nazočno najmanje dvije trećine ukupnog broja članova. Stručno - administrativne poslove za Vijeće obavlja Tajništvo koje čine dva djelatnika Odjela za GMO Ministarstva zdravlja.

U 2015., Vijeće je održalo četiri sjednice (*Tablica 1*). Od 17 članova Vijeća, na I. sjednici je bilo nazočno 8, na II. sjednici 7, na III. sjednici 10 i na IV. sjednici ukupno 14 članova Vijeća. Razmatrano je ukupno 17 točaka dnevnog reda.

***Tablica 1.*** *– Pregled rada Vijeća u 2015. godini*

|  |  |  |  |  |
| --- | --- | --- | --- | --- |
| **Red. broj** | **Red. broj sjednice** | **Datum sjednice** | **Broj prisutnih na sjednici** | **Broj točaka dnevnog reda** |
| 1. | I. | 27. ožujka 2015. | 8 | 4 |
| 2. | II. | 28. svibnja 2015. | 7 | 2 |
| 3. | III. | 15. srpnja 2015. | 10 | 4 |
| 4. | IV. | 29. rujna 2015. | 14 | 7 |

***Pregled rada Vijeća po sjednicama***

**I. sjednica Vijeća za GMO**

Na I. sjednici u 2015. godini se raspravljalo o izvješću Vijeća za GMO za 2014. godinu. Izvješće se sastojalo od izvješća o radu Vijeća za GMO i od izvješća Odbora za uvođenje u okoliš i od izvješća Odbora za ograničenu uporabu GMO-a te od financijskog dijela s prikazom utrošenih sredstava za održavanje predmetnih sjednica. Izvješće je naknadno usvojeno nakon nekoliko preinaka.

Nakon usvajanja izvješća, predsjednik Vijeća za GMO H. Fulgosi je upoznao nazočne članove o održanoj konferenciji za medije na kojoj su pomoćnica ministra zdravlja Nataša Zorić i voditeljica Valentina Zoretić Rubes izvijestile javnost o rezultatima provedenog monitoringa GMO u 2014. godini. Nakon toga je V. Zoretić Rubes iz Ministarstva zdravlja održala kratku prezentaciju o provedenom monitoringu GMO u 2014. godini. Izvijestila je prisutne da je cilj provođenja monitoringa bio zaštita zdravlja ljudi i interesa potrošača RH, a sama svrha istoga da se ustanovi da li u RH ima hrane koja sadrži GMO, ako ima o kojoj se vrsti hrane radi, da li se radi o odobrenom GMO ili ne odobrenom GMO. Na osnovi dobivenih podataka moguće je izvidjeti da li subjekti u RH poštuju odredbe zakonodavstva u svezi GMO i zakonodavstva vezano za hranu te da se procjeni izloženost potrošača prema konzumaciji iste hrane. Sam monitoring GMO provodio se temeljem čl. 68. Zakon o GMO-u i odredaba Uredbe 882/2004, članka. 11. i članka 17. Zakona o službenim kontrolama.

U svrhu ispitivanja prisutnosti GMO, uzimala se hrana koja u sebi sadrži, sastoji se i/ili potječe od soje, kukuruza, pšenice, riže i papaje tj. hrana kao što su proizvodi na bazi soje kao zamjena za meso, mesni proizvodi, sportska hrana, dodaci prehrani, dijetetski proizvodi, durum pšenica, kukuruzni proizvodi, riža i papaja. Papaja je analizirana zbog zahtjeva Europske komisije. Monitoring GMO u 2014. godina provodio se u 4 faze u 6 gradova, uzorkovano je ukupno 36 uzoraka po fazi. Planirano je ukupno 144 uzoraka hrane ali je uzorkovano i analizirano ukupno 145 uzorka. Uzorkovanje je provela županijska i državna sanitarna inspekcija Ministarstva zdravlja, analizu proizvoda na prisutnost GMO proveo je Hrvatski zavod za javno zdravstvo Republike Hrvatske, a procjenu izloženosti Hrvatska agencija za hranu. Od ukupno 145 uzoraka hrane prisutnost GMO u 4 uzorka hrane uočena je prisutnost GMO ali do praga slučajne i tehnološke kontaminacije do 0.9 % . Niti jedan uzorak nije prešao prag slučajne tehnološke kontaminacije od 0,9% GMO. Prisutnost GMO uočena je u sportskoj hrani, sojinom brašnu i u hrani koja u sebi sadrži soju. Nad subjektima u poslovanju s hranom u čijim je proizvodu uočena prisutnost GMO provedene su mjere članka 51. Zakona o GMO (Narodne novine br. 70/05, 137/09, 28/13 i 47/14) prema kojem su subjekti u obvezi objasniti inspektoru kako je do te slučajne tehnološke kontaminacije došlo tijekom procesa proizvodnje istoga.

Nakon toga se povela rasprava o navedenoj odredbi članka 51. Zakona o GMO koja je transponirana iz odredbe članka 4. Uredbe (EU) br. 1830/2003. H. Fulgosi je napomenuo da u svibnju ima sastanak u Parmi i da će postaviti to pitanje od 0.9 % jer RH očito ima problem s tim razjašnjavanjem kao i sa samim postupanjem po istome.

V. Zoretić Rubes je tijekom prezentacije iznijela podatak da se od 2007. godine pa sve do današnjeg dana provode monitorinzi u svrhu ispitivanja prisutnosti GMO, te da je u samo dva navrata na tržištu RH uočena prisutnost GMO 2007. i 2013. godine i u oba slučaja se radilo o genetski modificiranoj riži koja je kao takva zabranjena na tržištu EU pa samim time i na tržištu RH. Naglasila je da od početka krize koja je počela 2010. godine broj analiziranih uzoraka hrane pada u odnosu na početnu godinu tj. 2007. godinu. Na samom kraju, rezimirano je da se i u Hrvatskoj nailazi na hranu koja u svome sastavu sadrži GMO, te da je prisutnost GMO u Hrvatskoj u skladu s prisutnosti GMO u drugim europskim državama (npr. Irskom).

V. Zoretić Rubes je obavijestila prisutne da Direktiva 412/2015 Europskog parlamenta i Vijeća od 11. ožujka 2015. godine o izmjeni Direktive 2001/18 u pogledu mogućnosti država članica da ograniče ili zabrane uzgoj GMO-a na svojem državnom području stupa na snagu 31.3.2015. godine. RH u roku od 3 mjeseca treba dostaviti Europskoj komisiji način na koji će se vršiti ograničavanje da li će to biti na lokalnoj, regionalnoj ili nacionalnoj razini. Do 29. listopada 2015. godine moramo uspostaviti sustav za prijave novih prijedloga odluka za autoriziranje GM hrane, GM hrane za životinje i sjemena kao i obavijesti. Naglasila je da se u samu proceduru donošenja stava RH trebaju uključiti tijela koja su odgovorna za uvođenje GMO u okoliš: Ministarstvo okoliša i Ministarstvo poljoprivrede. Zamolila je prisutne članove da pogledaju važeći Zakon o GMO i da napišu komentare o istome s ciljem što bi trebalo izmijeniti, a što poboljšati u postojećem.

**II. sjednica Vijeća za genetski modificirane organizme**

Ova sjednica je bila zajednička sjednica s članovima Odbora za ograničenu uporabu GMO i Odbora za uvođenje GMO u okoliš kako bi se zauzelo stajalište RH o prijedlogu Uredbe Europskog parlamenta i Vijeća o izmjeni Uredbe (EZ) br. 1829/2003 o mogućnosti država članica da ograniče ili zabrane uporabu genetski modificirane hrane ili hrane za životinje na vlastitom teritoriju.

H. Fulgosi, predsjednik Vijeća za GMO je pozvao i članove Odbora kako bi svi bili prisutni na sjednici vezano za Zakon o GMO-u za kojeg se tražilo očitovanje šest ministarstava. Prema novoj izmjeni Uredbe, omogućuje se svakoj državi da sama iznese razloge zašto je protiv GMO-a. Ovi razlozi moraju biti utemeljeni na stvarnim razlozima koje treba obraniti vodeći računa o znanstvenim mišljenjima Europske agencije za sigurnost hrane. RH ako želi biti „GMO-free“ mora dati jasne razloge. Predsjednik Vijeća je dodao kako je europska poljoprivreda neprestano subvencionirana, pa proizlazi iz toga da je sama neodrživa. Europska komisija je potrošila 300.000.000 eura na istraživanja GMO-a, a meta studije uključuju preko 1500 radova iz svih aspekata GMO-a.

D. Vujaklija (predsjednica Odbora za ograničenu uporabu GMO-a) je upozorila kako RH neće prikupiti argumente s kojima bi mogla izaći pred Europsku komisiju i obraniti novo stajalište. Pravne institucije države trebaju dobre argumente koji su pravni i obranjivi. To je stvar političkog i pravnog stajališta, tu znanstvenici ne mogu pomoći. Bude li razlog GMO kao prepreka turizmu, onda će se komentirati što sa Španjolskom, pošto ona ima GMO i bolji turizam od našega. Naša regulativa za sada to onemogućava obzirom na rascjepkanost uzgojnih područja, pa bi u budućnosti neka velika kompanija mogla zakupiti teren i uzgojno područje, a tu znanstvenici ne mogu pomoći.

H. Fulgosi je napomenuo da se zbog inzistiranja na sve većim detaljima dovelo do toga da je Europa 30-40 godina zaostala s biotehnologijom te vrste za SAD-om. Europa ima devastiranu biljnu biotehnologiju, dok druge zemlje svijeta to naveliko koriste i idu dalje navodeći primjer o istraživanjima druge generacije GMO-a, u Americi gdje je provedeno više od 5000 poljskih istraživanja. Naš problem nije GMO, nego mikro toksini koji su opasniji. GMO nije glifozat. Glifozat je kemijski spoj. Srbija i BIH razmišljaju o poljskim pokusima na genetski modificiranoj šljivi protiv šarke šljive, bolesti koja uništava nasade šljive na tim područjima.

M. Šašić Kljajo (Odbor za uvođenje GMO u okoliš) je dodala da je jasno da je to politička odluka i da će se očekivati suradnja pravne službe. RH ima četiri mogućnosti vezanih za mjere ili će dozvoliti ili potpuno zabraniti, ili dozvoliti na određenom području ili će dozvoliti određene kulture GMO-a na našem području. Za sve to će se tražiti argumentacija.

H. Fulgosi je napomenuo da je tehnologija rekombinantne DNA tehnologija koju je RH intenzivno razvijala prije Domovinskog rata i RH je imala jednu od najboljih biotehnologija u Europi, danas RH međutim na tom području stagnira.

M. Šašić Kljajo je upozorila na Direktivu o staništima i na Zakon o zaštiti prirode RH. Ono što je sporno je da ne znamo koliko je hrvatska legislativa obvezujuća u odnosu na europsku.

H. Fulgosi je ukazao kako se ovdje opet raspravlja o GMO-u i genima iz prošlog stoljeća. To su oni koji sadrže BT toksin, a to su kukuruz i soja, a ovdje je riječ o drugoj generaciji koja nema utjecaja na okoliš. Z. Mesić je dodala kako su Vlada i Sabor svjesni težine problema GMO-a na području RH.

R. Bažok (Odbor za uvođenje GMO u okoliš) je govorila o ciljevima zajedničke poljoprivredne politike i programa ruralnog razvoja. Činjenica je da u dokumentu od 700 strana nema ništa o GMO-u, te da Europska unija za sve proizvođače u EU traži da se pridržavaju načela integrirane poljoprivredne proizvodnje. Prema smjernicama integrirane poljoprivredne proizvodnje u uvodnom dijelu, GMO nije dozvoljen. Ona postaje temelj za ostvarenje osnovnih poticaja po hektaru. Ni jedna poljoprivreda koja hoće ostvariti poticaje, neće ih moći ostvariti ako će uzgajati GMO.

S. Terzić (Odbor za uvođenje GMO u okoliš) je dodala da je Odbor za uvođenje GMO u okoliš imao dvije sjednice i na njima su pokušali proširiti natuknice koje su dobili glede mjera za uvođenje. Odbor je pronašao desetak različitih zakona, propisa i mišljenja koji su ukomponirani i to: ne isključivo da budemo protiv GMO-a, nego da budemo imali argumente ako dođe do sudskog postupka.

J. Munić je mišljenja kako se moramo boriti da ta uredba ne prođe. Direktiva i sada ima neke nedorečenosti. Na neki način daje slobodu državama članicama, a sa druge strane veže ruke. Dodala je kako u RH nisu zabranjena istraživanja u laboratorijima.

H. Fulgosi je upozorio na uništavana polja na kojima se uzgajao GMO i da nemamo vlastita iskustva. No na Institutu Ruđer Bošković su napravljeni humani protein u industrijskom duhanu zajedno sa tvrtkom Genera i tvrtkom Hrvatski duhani.

Nakon rasprave, zajednički je stav dvaju Odbora i Vijeća da, što se tiče znanstvenih dokaza, nema razloga za ograničavanje GMO-a i da se ne držimo kompetentnima u vezi političkih i pravnih aspekata ove problematike.

**III. sjednica Vijeća za genetski modificirane organizme**

Sjednicu je vodila J. Žafran Novak, zamjenica predsjednika Vijeća za GMO koja je izvijestila nazočne članove Vijeća o zahtjevu predsjednika Vijeća H. Fulgosija da zbog privatnih razloga odstupa s mjesta predsjednika Vijeća i da izađe iz Vijeća i kao njegov član.

U nastavku sjednice razmatrao se dostavljeni nacrt Zapisnika sa sjednice održane 25. svibnja 2015. godine neposredno prije odlaska u Hrvatski sabor na zajedničku sjednicu Saborskih Odbora za poljoprivredu, zdravlje, zaštitu okoliša i zakonodavstvo. Članovi Vijeća izrazili su negodovanje na sadržaj Zapisnika koji je napisan u obliku transkripta te zatražili da se Zapisnik korigira i da se razmotri na sljedećoj sjednici. Također su zatražili da se s Pravnom službom Ministarstva razmotri tko će potpisati taj Zapisnik.

Zamjenica predsjednika Vijeća za GMO je upoznala sve prisutne članove sa zahtjevom predsjednika H. Fulgosija za razrješenjem s mjesta predsjednika Vijeća te sa zahtjevom za isključenjem kao člana iz Vijeća za GMO. Zbog toga je predložila se da se pokrene izbor novog predsjednika između postojećih prisutnih članova Vijeća za GMO, te je zatražila da se imenuju mogući kandidati. Na prijedloge prisutnih članova, održan je izbor za predsjednika Vijeća za GMO između slijedećih članova Vijeća za GMO: a) D. Šimića, i b) V. Mrše. Nakon završenog glasovanja, većinom glasova je za novog predsjednika Vijeća za GMO izabran D. Šimić s Poljoprivrednog instituta Osijek u Osijeku.

U daljnjem tijeku sjednice, novi predsjednik Vijeća D. Šimić je preuzeo vođenje sjednice upoznavši prisutne članove o prijedlogu Zakona o izmjenama i dopunama Zakona o GMO i važnosti implementacije Direktive 412/2015 Europskog parlamenta i Vijeća od 11. ožujka 2015. godine o izmjeni Direktive 2001/18 u pogledu mogućnosti država članica da ograniče ili zabrane uzgoj genetski modificiranih organizama (GMO-a) na svojem državnom području. Napomenuo je da se do 2. listopada 2015. godine mora uspostaviti sustav za prijave novih prijedloga odluka za autoriziranje GM hrane, GM hrane za životinje i sjemena kao i obavijesti.

**IV. sjednica Vijeća za genetski modificirane organizme**

Predsjednik vijeća D. Šimić je upoznao članove Vijeća s dosadašnjim aktivnostima vezanima za izradu Prijedloga Zakona o izmjenama i dopunama Zakona o GMO, mišljenjem Odbora za uvođenje GMO-a u okoliš koje je bilo nomotehničke prirode. Do tada nije zaprimljen niti jedan komentar na Prijedlog Zakona o izmjenama i dopunama Zakona o GMO koji se nalazi na web stranicama do 12.10.2015. V. Zoretić-Rubes je upoznala članove Vijeća s daljnjom procedurom vezanom uz Prijedlog Zakona o izmjenama i dopunama Zakona o GMO. Naime, Prijedlog Zakona o izmjenama i dopunama Zakona o GMO nakon 12.10.2015. kada se ukloni s e-portala za savjetovanje javnosti, prosljeđuje se središnjim tijelima državne uprave nadležnim za GMO i Uredu za zakonodavstvo Vlade RH na mišljenje i usuglašavanje prije upućivanja na Vladu RH.

D. Šimić je ukratko upoznao članove s razlozima izmjene Zakona o GMO-u, a to su razgraničenje nadležnosti, usklađivanje s Direktivom 2015/412 od 11. ožujka 2015. o izmjeni Direktive 2001/18/EZ u pogledu mogućnosti država članica da ograniče ili zabrane uzgoj genetski modificiranih organizama (GMO-a) na svojem državnom području te definiranje novih pojmova – uzgoj za komercijalnu uporabu i tzv. istraživačke svrhe. On je predstavio Tisu Vizek Borovina koja je kao član Povjerenstva sudjelovala u izradi Prijedloga Zakona o izmjenama i dopunama Zakona o GMO i u izradama pisama izuzeća zajedno s ostalim središnjim tijelima državne uprave tj. predstavnicima Ministarstva znanosti, obrazovanja i sporta, Ministarstva zaštite okoliša i prirode pri Ministarstvu zdravlja .

D. Šimić je predložio članovima Vijeća da daju svoje komentare na članke što je i prihvaćeno. V. Zoretić-Rubes je objašnjavala članke Prijedloga Zakona o izmjenama i dopunama Zakona o GMO članovima Vijeća prema njihovom redoslijedu.

Članovi Vijeća nisu imali komentara na članke 1., 2., 3., i 4.. D. Verbanac je tražila da se iz članka 5. izbaci „bolnička“ jer je taj termin nepotreban, a da se izričaj „prijenos“ zamijeni sa riječju „transfer“.

V. Mrša je predložio da se u cijelom Zakonu promijeni i riječ „genetski“ koja je netočna, ali V. Zoretić-Rubes je objasnila da se u izmjene Zakona o GMO-u ide isključivo zbog usklađivanja s Direktivom 2015/412, a da se u bližoj budućnosti planira ići u izmjenu cijelog Zakona o GMO gdje bi se i to promijenilo. Z. Mesić je zatražila da se svi pridržavaju dnevnog reda i rekla da je protiv Prijedloga Zakona o izmjenama i dopunama Zakona o GMO jer smatra da nije pravo vrijeme za donošenje istog jer je upitno hoće li nova Vlada prihvatiti ovaj prijedlog Zakona o izmjenama i dopunama Zakona o GMO.

D. Šimić je istaknuo da su Odbori, Vijeće i Ministarstvo zdravlja obavezni pripremiti Prijedlog, a u interesu svih je da se uskladimo s Direktivom 2015/412 jer samim time se Republici Hrvatskoj omogućuje izbor za ili protiv uzgoja GMO prema vrsti usjeva tj. prema skupini GMO. Za članak 6. i 7. nije bilo primjedbi.

Vezano uz članak 8. V. Mrša, D. Verbanac, V. Vrček i A. Duplić smatraju da se „u svrhu različitu od stavljanja na tržište“ treba zamijeniti sa „u svrhu istraživanja i razvoja“. V. Zoretić-Rubes upoznala je članove sa razlogom takvog izričaja koji je tražen od strane Ministarstva zaštite okoliša i prirode koji traže takav izričaj zbog oznaka poglavlja Direktive (EZ) br. 2001/18/ EZ, a odnosi se direktno na podjelu poglavlja unutar Direktive (EZ) br. 2001/18/ u kojoj je uzgoj GMO u svrhu istraživanja označen ***„***uvođenjem GMO u okoliš***“*** a uzgoj GMO spada u područje stavljanja GMO-a i proizvoda na tržište tj. učiniti GMO dostupnim trećim stranama uz naknadu ili besplatno uz izuzeće od uvođenja GMO u okoliš u svrhu istraživanja. J. Munić je izvijestila prisutne da je u svezi navedenog konzultirala pravnicu, ali da još uvijek nema konkretan prijedlog koji će dati naknadno. A. Duplić smatra da treba tražiti pojašnjenje definicije. Članovi su raspravljali o nadležnosti i komunikaciji između nadležnih ministarstava.

D. Šimić je objasnio članke 10. i 11. J. Munić predlaže i sam prijedlog će dati kroz javnu raspravu, a V. Zoretić Rubes je dala objašnjenje da je Ministarstvo poljoprivrede nadležno za izradu Pravilnika. Dio članka 11. direktno je prenesen iz Direktive 2015/412. Države članice mogu ograničiti ili zabraniti uzgoj GMO na vlastitom državnom teritoriju. Značenje pojma **„**Uzgoj GMO**„.** H. Fulgosi smatra da je točka g) potpuno neprihvatljiva jer se povezuje uzgoj GMO-a s javnim poretkom odnosno ugrožavanjem javne politike te smatra da je ovo struka, a ne politički poligon. V. Zoretić- Rubes rekla je da Ministarstvo zdravlja nije sudjelovalo u prevođenju, kao ni Ministarstvo poljoprivrede prema navodu T. Vizek Borovine. H. Fulgosi smatra da je ovakvo prikazivanje GMO tematike u najmanju ruku loše te da točku g treba izbrisati. V. Vrček ne slaže se sa mišljenjem i interpretacijom H. Fulgosia. D. Šimić je upitao članove da daju prijedlog za točku g) i da o tome glasuju. V. Vrček smatra da se može izbaciti i društveno ekonomski utjecaj. Članovi su glasovali o prijedlogu da se „javni poredak“ zamijeni s „javni interes“.

Za članak 12., 13., 14., 15. nije bili primjedbi. Komentari su bili prihvaćeni i uneseni u obrasce za e-savjetovanje. Članovi Vijeća glasovali su o promjenama Prijedloga Zakona o izmjenama i dopunama Zakona o GMO i rezultat glasovanja je bio dva glasa suzdržana, a deset glasova za.

Nakon rasprave i glasovanja o Prijedlogu zakona, D. Šimić je upoznao članove Vijeća o pismima izuzeća za osam vrsti kukuruza koja su poslana Europskoj komisiji u kojima se traži izuzeće RH za uzgoj na njenom teritoriju te daljnjom procedurom i komunikacijom sa Komisijom i kompanijama koje su dale zahtjev za uzgoj u komercijalne svrhe.

V. Zoretić-Rubes je izvjestila članove o sastanku Stalnog odbora za hranu – GM hrana, hrana za životinje i okolišne opasnosti u Bruxellesu održanog 14.09.2015. Potom, V. Zoretić-Rubes je izvjestila članove o Odluci o GM kukuruzu MON 87427 (MON-87427-7). Hrvatska, Italija, Njemačka, Latvija, Francuska bile su suzdržane, a ostale države članice su bile za.

Nakon ovih informacija, D. Šimić je podsjetio da članove Vijeća za GMO imenuje Vlada imenom i prezimenom, odnosno članovi ne predstavljaju samo institucije, te samim time Vlada je ta koja mijenja sastav Vijeća. Članovi Vijeća smatraju da procedura nije ispoštivana vezano uz zahtjev MIOP za izuzeće Z. Mesić i Angele Paleke kao članova Vijeća za GMO.

Na kraju sjednice, J. Munić je informirala članove da je na javnoj raspravi bio novi Zakon o zaštiti prirode te da je usvojen komentar da se uskladi sa Zakonom o GMO i prijedlog je usvojen.

***Rad odborâ***

**Odbor za ograničenu uporabu GMO-a**

Odbor za ograničenu uporabu GMO-a je u sastavu:

1. prof. dr. sc. Anamaria Ekert Kabalin,Veterinarski fakultet Sveučilišta u Zagrebu
2. doc. dr. sc. Mirna Fuka Mrkonjić, Agronomski fakultet Sveučilišta u Zagrebu
3. doc. dr. sc. Damjan Franjević, Prirodoslovno-matematički fakultet Sveučilišta u Zagrebu
4. doc. dr. sc. Sonja Grljušić, Poljoprivredni institut Osijek
5. doc. dr. sc. Dunja Leljak Levanić, Prirodoslovno-matematički fakultet Sveučilišta u Zagrebu
6. doc. dr. sc. Gordana Maravić Vlahoviček, Farmaceutsko-biokemijski fakultet Sveučilišta u Zagrebu, zamjenica predsjednice Odbora
7. doc. dr. sc. Nevenka Meštrović-Radan, Institut Ruđer Bošković u Zagrebu
8. dr. sc. Mihaela Perić, Medicinski fakultet Sveučilišta u Zagrebu
9. prof. dr. sc. Ivan Krešimir Svetec, Prehrambeno-biotehnološki fakultet Sveučilišta u Zagrebu
10. doc. dr. sc. Renata Teparić, Prehrambeno-biotehnološki fakultet Sveučilišta u Zagrebu
11. dr. sc. Dušica Vujaklija, viša znanstvena suradnica naslovna izv. profesorica, Institut Ruđer Bošković u Zagrebu, predsjednica Odbora

Odbor je od zadnjeg Izvješća Vijeću za GMO od 24. ožujka 2015. godine održao ukupno 8 sjednica. Na sjednicama su uglavnom razmatrane pristigle prijave za rad s GMO u zatvorenim sustavima i odredbe Direktive EK.

Ukupno je razmotreno 16 prijava, od toga su 9 prijava zatvorenog sustava poslane na nadopunu te potom razmotrene kako bi se utvrdilo jesu li nadopunjeni podaci u skladu s prijavom razine opasnosti. Tijekom 12 mjeseci od zadnje godišnje sjednice Vijeća za GMO ukupno je odobreno 7 zatvorenih sustava za rad s genetički modificiranim organizmima. Od navedenih,13 zatvorenih sustava pripada 1. razini opasnosti dok 3 zatvorena sustava pripadaju 2. razini opasnosti. U skladu s Pravilnicima za rad s GMO-ima različitih razina opasnosti te Pravilnikom o mjerama sigurnosti i standardnima objekata za rad s istima, Odbor tijekom pregledavanja pristiglih prijava provjerava podatke i karakteristike gena donora koji se koriste za transformiranje ciljanog organizma recipijenta kao i cjelovitost opisa genetičkih modifikacija te detaljan opis organizama donora i recipijenta s kojima se radi. Kako je i vidljivo iz *Tablice 2*. priložene u nastavku, u nedostatku traženih informacija pristigle prijave koje su nepotpune ili nejasne s obzirom na opis gena, genetičkih modifikacija ili samog prostora koji se prijavljuje ne odobravaju dok se ne dostavi nadopuna podataka ili ne dostave detaljni odgovori na pitanja Odbora.

Usporedno s rješavanjem pristiglih prijava za prijavu rada s GMO-ima u zatvorenim sustavima tijekom 2015./2016. godine obavljena su 6 nadzora zatvorenih sustava u kojima se radi s genetički modificiranim organizmima. Uz predstavnike sanitarnih inspektora Odjela za GMO pri Ministarstvu zdravlja prisutan je uvijek i jedan član Odbora.

***Tablica 2*.** -  *Sažetak rada Odbora za ograničenu uporabu GMO-a*

|  |  |  |  |
| --- | --- | --- | --- |
| **SJEDNICA** | **RAZMATRANO** | **ODOBRENO** | **KOMENTAR** |
| 3/2015 | dva ZS1 | ++ |  |
| 4/2015 | ZS1 | + |  |
| 5/2015 | ZS2 | + |  |
| 6/2015 | dva ZS1 | - | jedan ZS1 razine opasnosti poslan na dopunu podataka, a za drugi ZS1 uputa za inspekcijski nadzor |
| 7/2015 | dva ZS1 | jedan ZS1 + | Za ZS1 od trgovačkog društva Biovit je odlučeno da ne podliježe odredbama članka 15. Zakona o GMO-ima |
| 1/2016 | ZS1 | - | ZS1 razine opasnosti poslan na dopunu podataka |
| 2/2016 | tri ZS1 i jedan ZS2 | jedan ZS1+ | dva ZS1 i jedan ZS2 razine opasnosti poslan na dopunu podataka |
| 3/2016 | dvije ZS1 i jedna ZS2 | jedan ZS1+ | odobreni svi prijavljeni ZS  (dva ZS2 su nadopune) |
| **UKUPNO** | 16 prijava (9 prijava su poslane na nadopunu) | **7** |  |

**\* ZS1** - prijava zatvorenog sustava prve razine opasnosti (BSL1- *eng.* Biosafety Level 1)

**\*\*ZS2 -**  prijava zatvorenog sustava druge razine opasnosti (BSL2- *eng.* Biosafety Level 2)

**-** nije odobreno (poslano na nadopunu)

**+** odobreno

**Zaključci održanih sjednica**

**Zaključci sjednice 3/2015**. (održane 20.04.2015):

(i) Temeljem dostavljene nadopunjene prijave odobrava se uporaba prostora Laboratorija za elektronsku mikroskopiju Instituta Ruđer Bošković, Bijenička 54, Zagreb, za prvu (I) razinu opasnosti jer ispunjava uvjete članka 15. Zakona o GMO-u (NN 70/05, 137/09, 28/13, 47/14).

(ii) Na osnovi dostavljene prijave odobrava se uporaba prostora Službe za zdravstvenu ekologiju, Odsjeka za genetski modificirane organizme i procjenu rizika, Hrvatskog zavoda za javno zdravstvo, Rockefellerova 7, 10 000 Zagreb za prvu (I) razinu opasnosti jer zadovoljava uvjete članka 15. Zakona o GMO-u (NN 70/05, 137/09, 28/13, 47/14)

**Zaključak sjednice 4/2015**. (održane 09.07.2015):

(i) Temeljem dostavljene prijave odobrava se uporaba prostora Zavoda za molekularnu medicinu i biotehnologiju, Medicinskog fakulteta Sveučilišta u Rijeci, Braće Branchetta 20, 51 000 Rijeka za I. razinu opasnosti, jer zadovoljava uvjete članka 15. Zakona o GMO-u (NN 70/05, 137/09, 28/13, 47/14).

**Zaključak sjednice 5/2015** (održane 27.10.2015.):

(i) Temeljem dostavljene prijave odobrava se uporaba prostora Centara za proteomiku-podrum, Medicinskog fakulteta Sveučilišta u Rijeci, Braće Branchetta 20, 51 000 Rijeka, za II. razinu opasnosti jer zadovoljava uvjete članka 21. Zakona o GMO-u (NN 70/05, 137/09, 28/13, 47/14).

**Zaključci sjednice 6/2015**. (održane 04.12.2015.):

(i) Temeljem analize dostavljene prijave zatvorenog sustava za prvu (I) razinu opasnosti od strane Skladišta Biovit d.o.o.**,** Matka Laginje 13, 42 000 Varaždin, odlučeno je da prvo nadležno tijelo za provođenje službenih kontrola nad ograničenom uporabom GMO, Sanitarna inspekcija Ministarstva zdravlja treba provesti inspekcijski nadzor da utvrdi da li se u prostoru vrši skladištenje i čuvanje bioloških agensa jer ako se u prostoru to ne odvija nema razloga za pokretanje prijave zatvorenog sustava.

(ii) Temeljem dostavljene prijave ne odobrava se uporaba prostora Laboratorij za mitohondrijsku bioenergetiku i dijabetes, Zavoda za molekularnu medicinu (ZMM)«, Instituta Ruđer Bošković, Bijenička cesta 54, 10 000 za I. razinu opasnosti jer ne ispunjava uvjete opasnosti u skladu s odredbama članka 15. Zakona o genetski modificiranim organizmima (Narodne novine broj 70/05, 137/09, 28/13 i 47/14) Tražena je nadopuna s podacima o vrsti mikroorganizama i gena koji se koriste u istraživanju.

**Zaključci sjednice 7/2015**. (održane 30.12.2015.):

(i) Temeljem dostavljene prijave odobrava se uporaba prostora Laboratorija za strukturu i funkciju heterokromatina, Instituta Ruđer Bošković, Bijenička 54, Zagreb za prvu (I) razinu opasnosti jer ispunjava uvjete članka 15. Zakona o GMO-u (NN 70/05, 137/09, 28/13, 47/14).

(ii) Na temelju Zapisnika obavljenog inspekcijskog nadzora u Skladištu Biovit d.o.o., Matka Laginje 13, 42 000 Varaždin čija je osnovna djelatnost prema rješenju Trgovačkog suda Varaždin Tt-15/32-2 promet lijekovima, medicinskim proizvodima, opojnim drogama i GMO–oima a u svezi potrebe da se predmetna institucija prijavi kao zatvoreni sustav za ograničenu uporabu GMO I razine opasnosti utvrđeno je da se radi o skladištu u kojem se odvija skladištenje originalnih pakiranja GMO-a u dušiku ili ledu maksimalno 24 sata te da se one po primitku pošiljka nastoje direktno uručiti naručitelju. Nadalje, nikada se ne naručuju veće količine pošiljke/pošiljaka koje bi zahtijevale duže vrijeme skladištenja. U skladu sa gore navedenim, odlučeno je da trgovačko društvo Biovit d.o.o, Matka Laginje 13, 42 000 Varaždin, ne podliježe odredbama članka 15. Zakona o genetski modificiranim organizmima ( Narodne novine broj 70/05, 137/09, 28/13 i 47/14) koji zahtjeva prijavljivanje zatvorenih sustava za ograničenu uporabu GMO, već isti podliježe samo odredbama članka 53. predmetnog Zakona a vezano za pitanje sigurnosti prilikom rukovanja i transportiranja GMO-a.

**Zaključak sjednice 1/2016**. (održane 23.02.2016.):

(i) Temeljem dostavljene prijave ne odobrava se uporaba prostora Laboratorija za evolucijsku genetiku, Instituta Ruđer Bošković, Bijenička 54, Zagreb za prvu (I) razinu opasnosti jer ne ispunjava uvjete članka 15. Zakona o GMO-u (NN 70/05, 137/09, 28/13, 47/14). Zatražena je nadopuna koja treba uključivati definiranje postupka dekontaminacije.

**Zaključci sjednice 2/2016**. (održane 23.02.2016.):

(i) Temeljem dostavljene prijave ne odobrava se uporaba Vivarija, Medicinskog fakulteta Sveučilišta u Osijeku, Huttlerova 4, Osijek za prvu (I) razinu opasnosti jer ne ispunjava uvjete članka 15. Zakona o GMO-u (NN 70/05, 137/09, 28/13, 47/14). Zatražena je nadopuna koja treba uključivati: definiranje uvjeta transporta prijavljenih GMO-a i sigurnosne mjere koje se primjenjuju, definirati potencijalne posljedice na životinje (prirodne miševe), ljude i okoliš ukoliko dođe do neželjenog otpuštanja genetički modificiranih miševa. Također treba navesti jesu li štakori spomenuti u prijavi genetski modificirani, te definirati način transportiranja vivarija. Potrebno je detaljnije navesti koji geni će se mijenjati ili prenosti i u koje domaćine. Ukoliko se navedene katedre na kojima će se raditi s GMO-ima nalaze u istom zatvorenom sustavu nije ih potrebno posebno navoditi.

(ii) Temeljem dostavljene prijave ne odobrava se uporaba prostora Laboratorija za molekularnu i staničnu biologiju, Instituta Ruđer Bošković, Bijenička 54, Zagreb za prvu (I) razinu opasnosti jer ne ispunjava uvjete članka 15. Zakona o GMO-u (NN 70/05, 137/09, 28/13, 47/14). Zatražena je nadopuna koja uključuje: detaljnije opisati sve GMO-e , stanice i vektore koji se koriste u radu, detaljnije opisati prirodu posla, definirati i opisati gene na kojima će se raditi istraživanja te opisati plan mjera za slučaj nesreće.

(iii) Temeljem dostavljene prijave ne odobrava se uporaba prostora Laboratorija za molekularnu biomedicinu, Centara za istraživanje i prijenos znanja u biotehnologiji Sveučilišta u Zagrebu, Trg maršala Tita 14, Zagreb za drugu (II) razinu opasnosti jer ne ispunjava uvjete članka 15. Zakona o GMO-u (Narodne novine broj 70/05, 137/09, 28/13 i 47/14). Zatražena je nadopuna u kojoj treba biti napisano da li je autoklav smješten prema pravilniku, koje ovlašteno osoblje može ući u zatvoreni sustav, koje eukariotske stanice i vektore koriste, navesti gdje se čuvaju eksperimentalne životinje za imunizaciju, kako se stvaraju rekombinantni virusi mumpsa i ospica, navesti karakteristike laboratorijskih genetski modificiranih sojeva mumpsa i ospica, navesti gdje se nalazi prostorija za privremeno skladištenje otpada, napisati zašto je postupanje otpadom poslovna tajna, detaljnije objasniti karakteristike GMO koji mogu biti potencijalno štetni za okoliš i biološku raznolikost u Obrascu za procjenu rizika (točke 4. i 5.)

(iv) Temeljem dostavljene prijave odobrava se uporaba prostora Laboratorija za molekularnu mikrobiologiju, Instituta Ruđer Bošković, Bijenička 54, Zagreb za prvu (I) razinu opasnosti jer ispunjava uvjete članka 15. Zakona o GMO-u (NN 70/05, 137/09, 28/13, 47/14).

**Zaključci sjednice 3/2016**. (održane 5.04.2016.):

(i) Temeljem dostavljene prijave ne odobrava se uporaba prostora Laboratorija za staničnu kulturu, Mediteranskog instituta za istraživanje života, Meštrovićevo šetalište 45, Split za drugu (II) razinu opasnosti jer ne ispunjava uvjete članka 15. Zakona o GMO-u (Narodne novine broj 70/05, 137/09, 28/13 i 47/14). Zatražena je nadopuna; korektno napisati točku E.(2) te opis iskustva odgovorne osobe. Povjerenstvo isčitava iz Obrasca kako odgovorna osoba ima potrebno iskustvo ali je to potrebno napisati u skladu s Pravilnikom.

(napomena: Pravilnik ne traži iskustvo u radu sa određenom razinom opasnosti već samo iskustvo u radu sa GMO-ima)

(ii) Temeljem dostavljene prijave dopune ne odobrava se uporaba prostora, odgovorna osoba Anita Kriško, Mediteranskog instituta za istraživanje života, Meštrovićevo šetalište 45, Split za prvu (I) razinu opasnosti jer ne ispunjava uvjete članka 15. Zakona o GMO-u (Narodne novine broj 70/05, 137/09, 28/13 i 47/14). Zatražena je nadopuna; navesti za 2., 3. i 4. točku hoće li se navedeni biološki agensi dodatno genetički modificirati, te navesti radi li se već genetski modificiranoj metodi, C. elegans i eventualne opasnosti za čovjeka

(iii) Temeljem dostavljene nadopunjene prijave odobrava se uporaba prostora Laboratorija za mitohondrijsku bioenergetiku i dijabetes, Zavoda za Molekularnu medicinu, Instituta Ruđer Bošković, Bijenička 54, Zagreb za prvu (I) razinu opasnosti jer ispunjava uvjete članka 15. Zakona o GMO-u (NN 70/05, 137/09, 28/13, 47/14).

**Odbor za uvođenje GMO u okoliš**

Odbor za uvođenje genetski modificiranih organizama u okoliš je u sastavu

1. prof. dr. sc. Renata Bažok, Agronomski fakultet Sveučilišta u Zagrebu
2. prof. dr. sc. Mirna Ćurković-Perica, Prirodoslovno-matematički fakultet Sveučilišta u Zagrebu
3. prof. dr. sc. Davorin Kajba, Šumarski fakultet Sveučilišta u Zagrebu
4. dr. sc. Nenad Malenica, Prirodoslovno-matematički fakultet Sveučilišta u Zagrebu, zamjenik predsjednice Odbora
5. dr. sc. Sanja Miloš, Hrvatska agencija za hranu, Osijek
6. prof. dr. sc. Perica Mustafić, Prirodoslovno-matematički fakultet Sveučilišta u Zagrebu
7. Vida Posavec Vukelić,dipl. inž., Hrvatska agencija za okoliš i prirodu, Zagreb
8. dr. sc. Martina Šašić Kljajo, Hrvatski prirodoslovni muzej, Zagreb, predsjednica Odbora
9. dr. sc. Svjetlana Terzić, Veterinarski institut, Zagreb

Tijekom 2015. godine održane su četiri sjednice Odbora te više hitnih očitovanja koje je Odbor uputio putem elektronske pošte.

Tijekom 1. sjednice Odbora održane 12.03.2015 predsjednica Odbora prof. dr. sc. Mirna Ćurković Perica prezentirala je članovima Godišnje izvješće o radu Odbora za 2014. godinu te je zbog poslovnih obaveza podnijela ostavku s mjesta predsjednice. Na istoj sjednici izabrani su nova predsjednica i zamjenik Odbora (dr. sc. Martina Šašić Kljajo i dr.sc. Nenad Malenica). Također se raspravljalo o nužnosti formaliziranja odlučivanja korespondentnim putem („virtualna sjednica Odbora“), te načina kako tu mogućnost ugraditi u postojeći Poslovnik o radu Odbora obzirom na sve veći broj *ad hoc* zahtjeva Europske komisije za hitnim mišljenjem Odbora. Raspravljalo se i o visini naknade za rad članovima Odbora te je zaključeno da je iznos naknade od 150 kuna po sjednici nedostatan obzirom na odgovornost i opseg posla. Na sjednici je dano mišljenje na prijedlog Odluke vezane za stavljanje na tržište EU GM karanfila 25958 i 26407. Donesen je zaključak da postoji malo vjerojatna, ali teoretski zamisliva mogućnost od nekontrolirane vegetativne propagacije uvezenih karanfila te time i rizik od moguće oplodnje autohtonih i endemičnih vrsta karanfila. Odbor je bio mišljenja da iako je u EFSA-inoj procjeni konstatirana mala vjerojatnost stranooplodnje zbog slabe vijabilnosti polena predmetnog karanfila, da se rizik kontaminacije ne može u potpunosti isključiti.

Na 2. sjednici održanoj 14. svibnja 2015. razmatrao se problem transponiranja Direktive 2015/412/EU, te mjera i mogućnosti ograničavanja ili zabrane uzgoja genetski modificiranih organizama (GMO-a) na državnom području zemalja članica. Mjere ograničavanja moraju biti u skladu s pravnom stečevinom Unije tj. ograničavanje uzgoja GMO kultura mora biti obrazloženo, proporcionalno, nediskriminirajuće, te se može isključivo temeljiti na ciljevima okolišne politike, urbanističkom i prostornom planiranju, upotrebi zemljišta, društveno-ekonomskim utjecajima, izbjegavanju prisutnosti GMO-a u drugim proizvodima, ne dovodeći u pitanje članak 26.a, ciljevima poljoprivredne politike i javnom poretku. Odbor je zaključio da je za donošenje bilo kakve odluke o zabrani ili ograničenom uzgoju GMO biti potrebna suradnja više sektora: Ministarstva zaštite prirode i okoliša, Ministarstva poljoprivrede i ostalih dionika.

Na 3. sjednici Odbora 21. svibnja 2015. predložene su smjernice za mjere ograničavanja uzgoja GMO-a na području RH, te je ponovljeno da će za donošenje istih potrebna interdisciplinarna suradnja Odbora sa stručnjacima, a osobito pravnicima u nadležnim Ministarstvima (Min poljoprivrede i Min zaštite prirode i okoliša) te predstavnicima Ministarstva poljoprivrede, Ministarstva zaštite okoliša i prirode (možda i Ministarstva kulture) obzirom da se mjere moraju temeljiti na različitim ciljevima, a istovremeno biti u skladu s pravom Unije. Zaključeno je da će biti jako zahtjevno braniti poziciju RH u slučaju da se odlučimo za potpunu zabranu uzgoja GMO na cijelom državnom teritoriju, a u svijetlu službenog stava EFSA-e o načelnoj sigurnosti GMO proizvoda.

Na 4. sjednici Odbora 16. rujna 2015. prisustvovao je i predsjednik Vijeća za GMO dr.sc. Domagoj Šimić koji je svoju prisutnost na sjednici iskoristio da naglasi važnost Odbora za uvođenje GMO u okoliš u narednim mjesecima, te naglasio važnost Odbora u donošenju smjernica u svezi ograničavanja/zabranjivanja ili odobravanja uzgoja GMO na području RH. Tijekom sjednice raspravljalo se o Prijedlogu pisama za izuzeće RH od GMO kultivacije, te su prijedlozi istih i prihvaćeni. U daljnjem nastavku sjednice razmatran je prijedlog Zakona o izmjenama i dopunama Zakona o genetski modificiranim organizmima. Naglašena je važnost prihvaćanja izmjena i dopuna obzirom da se ovim prijedlogom transponira Direktiva koja omogućava članicama EU samostalno donošenje Odluke o ograničavanju/ zabrani ili odobravanju uzgoja genetski modificiranih organizama (GMO-a) na svojem državnom području bez obzira na kompleksnost argumentacije. Članovi Odbora jednoglasno su prihvatili prijedlog ovakvih izmjena i dopuna Zakona o GMO uz dodatna usklađenja obzirom na uočeno. Još jednom je ispred predsjednika Vijeća za GMO ponovljeno da je naknada članovima Odbora od 150 kn po sjednici ispod svake profesionalne razine te da su nedavnim rastom GDP-a od 2% stvoreni preduvjeti da se ona vrati na razinu u vrijeme osnivanja Odbora. Predsjednik Vijeća za GMO se načelno složio sa takvom konstatacijom.

Članovi Odbora sudjelovali su 28. svibnja 2015. na 2. sjednici vijeća za GMO (zajednička sjednica s članovima Odbora za ograničenu uporabu GMO i Odborom za uvođenje GMO u okoliš) na kojoj se raspravljalo o Stajalištu RH o prijedlogu Uredbe Europskog parlamenta i Vijeća o izmjeni Uredbe (EZ) br. 1829/2003 o mogućnosti država članica da ograniče ili zabrane uporabu genetski modificirane hrane ili hrane za životinje na vlastitom teritoriju.

Članovi Odbora sudjelovali su 28. svibnja 2015. na tematskoj sjednici Hrvatskog Sabora „Preispitivanje postupka odlučivanja o GMO-u“ gdje su uz sudjelovanje predstavnika Ministarstva zdravlja, Ministarstva poljoprivrede, Ministarstva zaštite okoliša i prirode, Ministarstva znanosti, obrazovanja i sporta, Ministarstva vanjskih i europskih poslova, Ministarstva gospodarstva, Hrvatskog zavoda za javno zdravstvo, Hrvatskog centra za poljoprivredu, hranu i selo, Državnog zavoda za zaštitu prirode, Vijeća za genetski modificirane organizme, Hrvatske gospodarske komore, zastupnika Republike Hrvatske u Europskom parlamentu, predstavnika akademske zajednice, Hrvatske zajednice županija i drugih relevantnih gostiju sudjelovali u raspravi o nacionalnim interesima u području postupanja s genetski modificiranim organizmima. Članovi Odbora i dalje su zastupali svoj stav o kompleksnosti predloženih izmjena Direktive i argumentacije za donošenje Odluka o ograničavanju/ zabrani ili odobravanju uzgoja genetski modificiranih organizama (GMO-a).

***Financijsko izvješće***

Sukladno Zakonu sredstva za rad Vijeća i Odborâ i obavljanje stručno-administrativnih poslova osigurana su u Državnom proračunu. U *Tablici 3.* prikazana su financijska sredstva isplaćena članovima Vijeća, Odborâ i Tajništvu za rad na sjednicama tijekom 2015.

***Tablica 3.*** *– Pregled financijskih troškova za rad Vijeća i Odborâ u 2015.*

|  |  |  |
| --- | --- | --- |
| **Tijelo** | **Broj sjednica** | **Troškovi** |
| Vijeće za GMO | **4** | 7 901,04 kn |
| Odbor za ograničenu uporabu GMO-a | **8** | 19 831,58 kn |
| Odbor za uvođenje GMO-a u okoliš | **4** | 6 969,84 kn |
| UKUPNO | **16** | **34 702, 46 kn** |

Na kraju treba istaknuti da se o sjednicama Vijeća za GMO i Odborâ vode zapisnici, a svaka sjednica Vijeća je i tonski zapisana. Tonski zapisi sjednica nalaze se u Tajništvu.

Predsjednik Vijeća za GMO

dr. sc. Domagoj Šimić

1. Zakon o genetski modificiranim organizmima („*Narodne novine“*, broj 70/05,137/09, 28/13 i 47/14) [↑](#footnote-ref-1)
2. Vijeće za genetski modificirane organizme osnovano Odlukom vlade Republike Hrvatske,

   („*Narodne novine*“, broj 156/08) [↑](#footnote-ref-2)
3. Osnovan Odlukom Vijeća za genetski modificirane organizme, 9. 4. 2009. i

   Odlukom o izmjeni Odluke o imenovanju Odbora, 10. 2. 2010. [↑](#footnote-ref-3)
4. Osnovan Odlukom Vijeća za genetski modificirane organizme, 9. 4. 2009. [↑](#footnote-ref-4)
5. Poslovnik o radu Vijeća za genetski modificirane organizme, 30. 3. 2009. [↑](#footnote-ref-5)